《韩江赤鲤歌》
清代·徐琪

鳄鱼已去金鳞生，水晶宫阙皆通明。连蜷雌蜺夺奇采，伛偻南极排天星。

如钩新蟾不可钓，五色晃漾交辉莹。葛陂秃杖几时化，琴高只手凌空擎。

岂如鲦鲿入网罟，竟与图画争丹青。怀川宝气久必泄，欲起五岳窥真形。

巨鳌戴山涌之出，冯夷击鼓喧而登。斯邦太守凤池客，与我俱挹蓬壶清。

晚来喜共尺书至，欲助吟韵添茶笙。双瞳看朱屡成碧，得此朗澈臣心冰。

咏莪幼感学诗对，鲁藻正发东风馨。泳游顿思乐在泮，天鸢梁雉相时行。

岂如校人属子产，要为大造培菁英。龙门起跃尽变化，鲲鹏瞬息随飞腾。

广文更为进一解，尺水虑勿容长鲸。奇姿必非池中物，盍纵巨壑归沧溟。

我壮斯言夜起舞，一掷乱跳波涛腥。群灵趋拥入水府，老渔束手抛霜罾。

生机何止濠濮畅，士气直共风云兴。明年画舰临江城，扬鬐或导双前旌。

旁人认是海霞曙，我知卅六来相迎。

作者简介：徐琪，字花农，仁和人。光绪庚辰进士，改庶吉士，授编修，历官内阁学士，署兵部侍郎。有《日边酬唱集》、《粤轺集》。